text: Foreslår designskole og SDU slås sammen
  08 juli 2010 kl. 13.47
  Designskolen i Kolding bør lægges ind under Syddansk Universitet.
  Det foreslår folketingsmedlem Eva Kjer Hansen (V), der er valgt i Kolding-kredsen.
  Folketingets kulturudvalg og Kulturministeriet har arbejdet med tanker om, at designskolen administrativt lægges sammen med Arkitektskolen i Århus for at rationalisere driften.
  - Der er allerede et godt samarbejde mellem Designskolen og SDU om en række uddannelsestilbud. De kender hinanden og begge institutioner er forankret i Kolding. Derfor virker det oplagt at den fusion, der er behov for på sigt, bør være med SDU, siger Eva Kjer Hansen.
  Hun mener, at kulturminister Per Stig Møller (K) bør undersøge mulighederne for at lægge Designskolen ind under universitetet, selv om det betyder, at skolen skal overføres fra Kulturministeriet til Videnskabsministeriet.
  - Det afgørende er, at bevare Designskolen, som et fyrtårn i regionen. Derfor skal ansvaret for driften også placeres regionalt. Med SDU som fusionspartner kædes Designskolen flot sammen en samlet universitetscampus og forsknings- og udviklingspark, mener Eva Kjer Hansen.
  Aftalen om de videregående uddannelser under Kulturministeriet skal genforhandles til efteråret.
  